ବ୍ୟାସନଗରଃ ଯାଜପୁର ଜିଲ୍ଲାର ଶିଳ୍ପ ବାଣିଜ୍ୟ ସହର ବ୍ୟାସନଗର (ଯାଜପୁରରୋଡ)ର ଚୋରଦା ବାଇପାସ ଛକ ମେନ ରୋଡରେ ଅବସ୍ଥିତ "ଉତ୍କଳ ସେଣ୍ଟର ପଏଣ୍ଟ"ରେ ୧୮ରୁ ୪୪ବର୍ଷର ବର୍ଗଙ୍କ ମଧ୍ୟରେ ୧ମ ଡୋଜ ଟୀକାକରଣ କାର୍ଯ୍ୟ ଆଜି ସକାଳ ୮ଟାରୁ ଆରମ୍ଭ ହୋଇଛି । ଫଳରେ ଯୁବ ଓ ମଧ୍ୟମ ବର୍ଗଙ୍କ ମଧ୍ୟରେ ନାହିଁ ନଥିବା ଉତ୍କଣ୍ଠା ଦେଖାଦେଇଛି । ଏହି କାର୍ଯ୍ୟକ୍ରମକୁ 'ଉତ୍କଳ ସେଂଟର ପଏଂଟ' ଜେନନେରାଲ ମ୍ୟାନେଜର ତରୁଣ ଭଟ୍ଟ, ମାର୍କେଟିଂ ବିଭାଗ ମୁଖ୍ୟ ଦୁଲାଲ ଚନ୍ଦ୍ର ସାହୁ, ଯାଜପୁରରୋଡ ଗୋଷ୍ଠୀ ସ୍ୱାସ୍ଥ୍ୟ କେନ୍ଦ୍ରର ମୁଖ୍ୟ ଡ଼ା. ସନ୍ତୋଷ କୁମାର ପୃଷ୍ଟି, ପୋଲିସ ପ୍ରଶାସନ, ପୈାର କର୍ମଚାରୀ ପ୍ରମୁଖ ସହଯୋଗ କରୁଛନ୍ତି । ଏହି ଟୀକାକରଣ ୧୦ ଦିନ ଧରି ଏଠାରେ ଚାଲିବ । ଏହା କେବଳ ରବିବାର ଦିନ ବନ୍ଦ ରହିବ ବୋଲି କହିଛନ୍ତି ଡ଼ା. ପୃଷ୍ଟି । ଗୋଟିଏ ଦିନରେ ଏଠାରେ ୧୫୦୦ ରୁ ୨୦୦୦ ବ୍ୟକ୍ତିଙ୍କୁ ଟୀକା ଦିଆଯିବାର ଯୋଜନା ରହିଛି । ହେଲେ ୨୧ ତାରିଖ ସୋମବାର ୨୦୦୦ରୁ ଅଧିକ ବ୍ୟକ୍ତିଙ୍କୁ ଟୀକା ଦିଆଯିବାର ଅଛି ବୋଲି ପଞ୍ଜିକୃତ ସଂଖ୍ୟାରୁ ଜଣାଯାଇଛି । ଗତ କାଲି ସନ୍ଧ୍ୟା ୦୬ଟାରୁ ୦୭ଟା ମଧ୍ୟରେ ପଞ୍ଜିକୃତ କରିବାକୁ କୁହାଯାଇଥିବା ବେଳେ ୦୬ଟା ୦୪ ବେଳକୁ ସମସ୍ତ ସ୍ଲଟ ସରିଯାଇଥିବାର କହିଛନ୍ତି ଡ଼ା. ପୃଷ୍ଟି ।
